Omkring 9000 danske sommerhuse ligger på lejet grund. Når lejeaftalen på disse grunde udløber, oplever nogle sommerhusejere, at lejen for grunden stiger voldsomt. Det vil boligminister Carsten Hansen med et lovforslag sætte en stopper for. - Vi har i flere tilfælde set, at ejeren af en udlejet sommerhusgrund har forlangt meget store lejeforhøjelser ved genforhandling af lejeaftalen. Og her kan man ikke undgå at få den tanke, at grundejeren spekulerer i, at lejeren ikke bare kan tage sit sommerhus med sig og flytte det hen på en billigere grund, siger Carsten Hansen. - Der er behov for at skabe balance på dette område. Det er ikke rimeligt, at lejere af sommerhusgrunde bliver afkrævet højere leje end markedsværdien. Jeg har derfor fremsat et forslag i Folketinget om regler på dette område, som sikrer, at lejen ikke overstiger en rimelig markedsleje, fortsætter ministeren. Ministerens lovforslag blev fremsat i Folketinget 9. oktober og skal førstebehandles i dag, 22. oktober.
Boligminister Carsten Hansen vil forhindre ublu huslejestigninger på sommerhusgrunde.